Regoli ġodda dwar ir-rimedju kollettiv se jippermettu li l-konsumaturi tal-UE jingħaqdu flimkien biex jiġġieldu każijiet domestiċi u transfruntiera ta' prattiki illegali. Ir-regoli jiżguraw ukoll il-protezzjoni minn kawżi abbużivi permezz tal-prinċipju ta' "min jitlef iħallas". Id-dinja aktar globalizzata u diġitalizzata żiedet ir-riskju li għadd kbir ta' konsumaturi jġarrbu dannu mill-istess prattiki illegali. Bħalissa, il-konsumaturi jistgħu jingħaqdu biss jekk ikunu qed jiġġieldu għad-drittijiet tagħhom fi ftit Stati Membri tal-UE u dan huwa prattikament impossibbli f'każijiet li jinvolvu aktar minn pajjiż wieħed. Regoli ġodda dwar ir-rimedju kollettiv se jagħtu lill-konsumaturi, fl-Istati Membri kollha, id-dritt li jiġġieldu flimkien każijiet li jinvolvu dannu tal-massa, iżda jintroduċu wkoll salvagwardji biex jipprevjenu l-abbuż mill-proċedura. Wara li fl-aħħar ta' Ġunju ntlaħaq qbil bejn in-negozjaturi tal-Parlament u tal-Kunsill, il-Parlament approva l-ftehim fl-24 ta' Novembru . Kif se taħdem Entitajiet kwalifikati, maħtura mill-pajjiżi tal-UE, se jkunu jistgħu jirrappreżentaw gruppi ta' konsumaturi f'każijiet kollettivi. Ir-rimedju kollettiv se jkun possibbli fil-pajjiżi kollha tal-UE: tal-anqas irid ikun hemm mekkaniżmu wieħed ta' azzjoni rappreżentattiva fl-Istati Membri kollha, li jippermetti li l-organizzazzjonijiet jirrappreżentaw liċ-ċittadini, bis-setgħa li jfittxu sanzjonijiet u kumpens għad-dannu kkawżat. Dawn jeħtieġ li jissodisfaw kriterji speċifiċi ta' eliġibbiltà: għal azzjoni rappreżentattiva transfruntiera, il-kriterji huma stabbiliti fir-regoli l-ġodda, filwaqt li għal proċeduri domestiċi l-kriterji huma stabbiliti fil-liġi nazzjonali Il-parti telliefa tħallas l-ispejjeż tal-proċedimenti ("il-prinċipju ta' min jitlef iħallas"), li għandu l-għan li jipproteġi lin-negozji minn kawżi bla bażi Minbarra l-liġi ġenerali tal-konsumatur, se tkun permessa azzjoni kollettiva f'każijiet li jinvolvu ksur kummerċjali f'oqsma bħall-protezzjoni tad-data, is-servizzi finanzjarji, l-ivvjaġġar u t-turiżmu, l-enerġija, it-telekomunikazzjonijiet, l-ambjent u s-saħħa, kif ukoll id-drittijiet tal-passiġġieri tal-ajru u tal-ferrovija. Il-Kummissjoni Ewropea għandha tikkunsidra li toħloq Ombudsman Ewropew għar-rimedju kollettiv, biex jittratta azzjonijiet kollettivi transfruntiera fil-livell tal-UE. Il-passi li jmiss Il-pajjiżi tal-UE għandhom sentejn biex jittrasponu d-direttiva fil-liġi nazzjonali, u sitt xhur oħra biex jibdew japplikaw id-dispożizzjonijiet tagħha. Aktar informazzjoni Stqarrija għall-istampa: Regoli ġodda se jippermettu lill-konsumaturi tal-UE jiddefendu d-drittijiet tagħhom b'mod kollettiv. Fajl tal-proċedura Studju tal-EPRS: Azzjonijiet rappreżentattivi għall-protezzjoni tal-interessi kollettivi tal-konsumaturi (2019) Stqarrija għall-istampa tal-KE Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF